Lav et referat af nedenstående tekst:

Tekst:
Danmark er lukket ned på grund af coronavirus, og det betyder, at efterskoleelever må undvære deres skoler og fællesskabet. Det ærgrer de ansatte på Ranum Efterskole College, og derfor valgte de i sidste uge at lave et hemmeligt projekt, som eleverne ikke kendte til, og som skulle overraske dem i en kedelig tid. Alle de ansatte pakkede en pose til hver elev, hvori der lå forskellige snacks og andre ting, der skulle minde dem om efterskoletiden. - Vi kan mærke, at de savner skolen, og vi savner dem, siger Olav Storm, der er forstander på efterskolen, til TV2 Nord. Med en pose under armen kørte alle de ansatte derfor ud i hele Danmark - på coronaansvarlig vis - for at levere mindegaven personligt til omkring 400 elever. - Det var virkelig en stor overraskelse for eleverne. De var meget glade for også at se lærerne igen, siger forstander Olav Storm. Kage, kopnudler og kogebog Posen med mindegaverne rummede alle ting, der skulle minde dem om efterskolen. - De fik blandt andet en toiletrulle. De render altid rundt og spørger efter toiletruller, så nu har de deres helt egen, siger Olav Storm og fortsætter: - Så har de fået nudler, fordi det er de ret afhængige af. Og så har de fået en flaske vand, fordi de altid spørger efter vand, når de skal være på værelset efter sengetid, siger han og griner. Derudover har de modtaget hjemmebagte studenterbrød fra skolens bager og en lokal kogebog med muslingeretter fra Løgstør og Vesthimmerland, som de skal bruge til skolens arrangement med et virtuelt tv-køkken - og flere andre snacks og ting. Kæmpe logistisk udfordring De 400 efterskoleelever bor spredt rundt i hele Danmark. De ansatte var derfor inddelt i små hold, som kørte rundt til alt lige fra Sjælland og Samsø til Midtjylland og Læsø - og i resten af landet. Det tog omkring tre dage. - Det var en kæmpe logistisk udfordring, siger Olav Storm. Derudover bor cirka 30 elever i udlandet, og de har derfor fået tilsendt pakken i stedet. - Vi vil gerne styrke relationen til eleverne, så de kan mærke, at vi er der - og at det ikke kun er på skærmen, siger forstander Olav Storm til TV2 Nord.

Referat:
Alle de ansatte på Ranum Efterskole College har brugt tre dage på at køre rundt i Danmark med gaver til deres omkring 400 hjemsendte elever. Gaver, der skulle minde eleverne om efterskolen.